b'\n_START_ARTICLE_\nEquation Group\n_START_PARAGRAPH_\nEquation Group (angle\xc5\xa1ko: Skupina za ena\xc4\x8dbe) je sofisticirana hekerska skupina, ki je odgovorna za razli\xc4\x8dne izrabe ra\xc4\x8dunalni\xc5\xa1kega omre\xc5\xbeja (Computer Network Exploitation - CNE ). Ozna\xc4\x8dimo jo lahko za napredno trajno gro\xc5\xbenjo \xe2\x80\x93 to je skupek oz. niz prikritih in kompleksnih hekerskih aktivnosti, katerih namen je napad na to\xc4\x8dno dolo\xc4\x8deno informacijsko infrastrukturo. S tem \xc5\xbeelijo storilci (hekerji) pridobiti dostop do to\xc4\x8dno dolo\xc4\x8denih ob\xc4\x8dutljivih podatkov._NEWLINE_Dokazi o obstoju skupine segajo v leto 2001, mo\xc5\xbeno pa je, da delujejo \xc5\xbee od leta 1996, saj so bile takrat registrirane prve domene njihovih nadzornih centrov. Uporabljajo raznoliko zlonamerno programsko opremo, ki po kompleksnosti in dodelanosti v veliki meri presega gro\xc5\xbenjo Regin (hekersko orodje, ki ga najpogosteje uporablja NSA). Slednja velja za eno najbolj dodelanih hekerskih orodij._NEWLINE_Ime Equation Group izhaja iz njihove uporabe enkripcijskih algoritmov, strategij zavajanja in sofisticiranih metod, ki jih uporabljajo med hekerskimi aktivnostmi._NEWLINE_Glede na to, da se Equation group ni nikoli izpostavila v javnosti ali podala uradne izjave, je njihov namen nejasen. Glede na posredno povezavo z NSA lahko domnevamo, da je njihov namen globalno proameri\xc5\xa1ko zbiranje informacij in delovanje v korist ZDA. To potrjujejo tudi napadi, ki so usmerjeni prete\xc5\xbeno na Rusijo, Savdsko Arabijo in Mehiko.\n_START_SECTION_\nNadzorni centri (C&C infrastructure)\n_START_PARAGRAPH_\nEquation Group ima ob\xc5\xa1irno nadzorno infrastrukturo, ki vklju\xc4\x8duje ve\xc4\x8d kot 300 domen in 100 stre\xc5\xbenikov, ki gostujejo po vsem svetu. Znani so stre\xc5\xbeniki v ZDA, Veliki Britaniji, Italiji, Nem\xc4\x8diji, na Nizozemskem Panami, Kostariki, Kolumbiji in na \xc4\x8ce\xc5\xa1kem._NEWLINE_Vse domene nadzornih centrov naj bi bile registrirane preko ve\xc4\x8djih ponudnikov domen (npr. Domains by Proxy), da zakrinkajo lastne podatke.\n_START_SECTION_\nIzbira \xc5\xbertev\n_START_PARAGRAPH_\nSkupina Equation Group izbera \xc5\xbertve z izjemno natan\xc4\x8dnostjo, njihov namen pa je navadno onemogo\xc4\x8diti delovanje tar\xc4\x8de ali pridobiti zaupne informacije. V nekaterih primerih, ko usmerjen napad ni potreben oziroma mogo\xc4\x8d, izbirajo \xc5\xbertve s pomo\xc4\x8djo potrjevalnega trojanskega konja DOUBLEFANTASY.\n_START_SECTION_\nKaspersky Lab\n_START_PARAGRAPH_\nDirektor ekipe za raziskovanje in analizo zaposlen v podjetju Kaspersky Lab Costin Raiu o Equation Group pravi: "Menim, da ima Equation Group najbolj kul igra\xc4\x8de. Vsake toliko jih delijo s skupinama Stuxnet in Flame. Oni so definitivno mojstri in to kar delijo z drugimi so le kruhove drobtinice."\n_START_SECTION_\nComae Technologies\n_START_PARAGRAPH_\nGlede na analizo, ki jo je opravilo podjetje Comae Technologies segajo primeri vdorov Equation Group v gospodarsko vplivna podjetja in kraje njihovih dokumentov v leto 2013. Ti dokumenti vsebujejo razli\xc4\x8dna orodja za kontrolo usmerjevalnikov in po\xc5\xbearnega zidu podjetij Cisco Systems, Juniper, Fortigate in Topsec (Kitajska). Neodvisna analiza, ki jo je opravilo podjetje Risk Based Security pa je ugotovila, da je IP naslov s katerega naj bi bil izveden napad vseboval podatke o IP naslovu, ki pripada ameri\xc5\xa1kemu ministrstvu za obrambo\n_START_SECTION_\nPovezava z Nacionalno varnostno agencijo (NSA)\n_START_PARAGRAPH_\nPo poro\xc4\x8danju Ars Technice leta 2015 naj bi Equation Group izvajala ene izmed najbolj dovr\xc5\xa1enih znanih hekerskih operacij na svetu. Uporaba iste ranljivosti ni\xc4\x8dtega dne v \xc4\x8drvu Stuxnet, ki je prekinil iranski nuklearni program in v zlonamerni programski opremi Flame, ki je delovala predvsem na Bli\xc5\xbenjem Vzhodu, in v zlonamerni programski opremi Equation Group, demonstrira jasno povezavo med Equation Group in NSA .\n_START_SECTION_\nGlej tudi...\n_START_PARAGRAPH_\nVrste zlonamernih programov_NEWLINE_Informacijska varnost_NEWLINE_Protivirusni program_NEWLINE_Po\xc5\xbearni zid_NEWLINE_Kibernetski kriminal_NEWLINE_Izsiljevalsko programje_NEWLINE_List of hacker groups'